钦定古今图书集成/理学汇编/学行典/第225卷 > 《士孝传赞》〈高柴 乐正子春 孔奋 黄沓〉
## 钦定古今图书集成/理学汇编/学行典/第225卷 > 《士孝传赞》〈高柴 乐正子春 孔奋 黄沓〉

前人

高柴卫人也。丧亲泣血三年未尝见齿所谓哭不偯言不文也。为武城宰而化行民有不服其亲者改之行丧如礼君子之德风也。以身先之而民不遗其亲乐正子春鲁人也。下堂伤足既瘳数月不出犹有忧色曰：“吾闻之曾子父母全而生之己全而归之可谓孝矣。故君子一举足一出言不敢忘父母不敢毁伤孝之始也。夫能敬慎若斯，而灾患及者，未之有也。” 孔奋，扶风人也。少以孝行著名州里，供养至谨。在官唯母极甘美，妻息菜食，历位以清。夫人情莫不欲厚其亲，然亦有分焉，奢则难继，能致俭以全养者鲜矣。黄香，江夏人也。九岁失母，思慕骨立。事父竭力以致养。冬无被裤而尽滋味，暑则扇床枕，寒则以身温席。汉和帝嘉之，特加异赐。历位恭勤，宠禄荣亲，可谓夙兴夜寐，无忝尔所生者也。

赞曰：显允群士，行殊名钧。咸能夙夜，以义荣亲。率彼
城邑，用化厥民。忠以悟主，其孝乃纯。